钦定古今图书集成/明伦汇编/官常典/第525卷 > 郑鼎
## 钦定古今图书集成/明伦汇编/官常典/第525卷 > 郑鼎

按《元史》本传：“鼎，泽州阳城人。幼孤，能自立，读书晓大
义，不妄言笑。既长，勇力过人，尤善骑射。初为泽潞辽
沁千户。岁甲午，从塔海绀卜征蜀，攻二里散关，屡立
战功，还屯秦中。未几，宋将余侍郎烧绝栈道，以兵围
兴元。鼎率众修复之，破宋兵，解兴元之围。乙巳，迁阳
城县军民长官。庚戌，从宪宗征大理国，自六盘山经”
临洮，下西蕃诸城，抵雪山。山径盘屈，舍骑徒步，尝背
负宪宗以行。敌据扼险要，鼎奋身力战，敌败北。帝壮
之，赐马三匹。至金沙河，波涛汹涌，帝临水傍危石，立
马观之。鼎谏曰：“此非圣躬所宜。”亲扶下马，帝嘉之。俄
围大理，昼夜急攻，城陷，擒其主，大理平。师还，命鼎居
后。道经吐蕃，全军而归。辛亥，入朝，帝问以时务，鼎敷
对详明。帝嘉纳之，赐名曰也可拔都。己未，赐白金千
两。从世祖南伐，攻大胜关，破之。继破台山寨，禽其守
者胡知县。乘胜独进，前陷泥淖，遇伏兵突出葭苇间，
鼎奋击，连杀三人，馀众遁去。帝急召鼎还，使者以闻，
帝曰：“为将当慎重，不可恃勇轻进。”遂分𢌿卫士三百
人以备不虞，且戒之曰：“自今非奉朕命，毋得轻与敌
接。”秋九月，帝驻跸江浒，命诸将南渡，先达彼岸者举
烽火为应。鼎首夺南岸，众军毕渡。进围鄂州，战益力。
别攻兴国军，遇宋兵五千，力战破之，擒其将桑太尉。
责以懦怯不忠所事，斩之。中统元年，以功迁平阳、太
原两路万户。阿蓝荅儿、浑都海之乱，鼎分率本道兵
讨之。二年，诏鼎统征西等军戍雁门关隘，迁河东南
北两路宣抚使。三年，改授平阳、太原宣慰使。至元三
年，迁平阳路总管。是岁大旱，鼎下车而雨。平阳地狭
人众，常乏食。鼎乃导汾水溉民田千馀顷，开潞河鹏
黄岭道，以来上党之粟。修学校，厉风俗，建横涧故桥，
以便行旅，民德之。七年，改佥书西蜀四川行尚书省
事，将兵巡东川，过嘉定，遇蜀兵，与战江中，擒其将李
越，悉获战船。八年五月，改军前行尚书省事。十一年，
从伐宋。十二年，镇黄州。夏四月，改授淮西宣慰使。十
三年，加昭毅大将军，赐白金五百两。十四年，改湖北
道宣慰使，移镇鄂州。夏五月，蕲、黄二州叛，鼎将兵讨
之，战于樊口，舟覆溺死，年六十有三。十七年，董文忠
等奏：“郑也可拔都遇害，其叛人家属物产，宜悉与其
子纳怀。”帝从之。赠中书右丞，谥忠毅。后加赠宣忠保
节功臣、平章政事、柱国，追封潞国公，谥忠肃